CELEX: 32021D1299
Language: ga
Date: 2021-08-04 00:00:00
Title: Cinneadh Cur Chun Feidhme (AE) 2021/1299 ón gCoimisiún an 4 Lúnasa 2021 lena gcuirtear ar atráth dáta éaga an fhormheasa maidir le heicseaflumúrón a úsáid i dtáirgí bithicídeacha de chineál táirge 18 (Téacs atá ábhartha maidir le LEE)

5.8.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 282/36
               
            
         CINNEADH CUR CHUN FEIDHME (AE) 2021/1299 ÓN gCOIMISIÚN
         an 4 Lúnasa 2021
         lena gcuirtear ar atráth dáta éaga an fhormheasa maidir le heicseaflumúrón a úsáid i dtáirgí bithicídeacha de chineál táirge 18
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 528/2012 ó Pharlaimint na hEorpa agus ón gComhairle an 22 Bealtaine 2012 maidir le táirgí bithicídeacha a chur ar fáil ar an margadh agus a úsáid (1), agus go háirithe Airteagal 14(5) de,
         Tar éis dó dul i gcomhairle leis an mBuanchoiste um Tháirgí Bithicídeacha,
         De bharr an mhéid seo a leanas:
         
                     (1)
                  
                  
                     Formheasadh an tsubstaint ghníomhach heicseaflumúrón mar shubstaint ghníomhach lena húsáid i dtáirgí bithicídeacha de chineál táirge 18 (2).
                  
               
                     (2)
                  
                  
                     An formheas maidir le heicseaflumúrón a úsáid i dtáirgí bithicídeacha de chineál táirge 18, rachaidh sé in éag an 31 Márta 2022. An 23 Meán Fómhair 2020, cuireadh iarratas isteach i gcomhréir le hAirteagal 13(1) de Rialachán (AE) Uimh. 528/2012 ar fhormheas heicseaflumúróin a athnuachan.
                  
               
                     (3)
                  
                  
                     Ós rud é go gcomhlíonann heicseaflumúrón na critéir maidir le bheith ina shubstaint mharthanach, bhithcharnach agus thocsaineach (substaint PBT) agus ina shubstaint an-mharthanach agus an-bhithcharnach (substaint vPvB) de réir Iarscríbhinn XIII a ghabhann le Rialachán (CE) Uimh. 1907/2006 ó Pharlaimint na hEorpa agus ón gComhairle (3), comhlíonann sé na critéir eisiaimh a leagtar amach in Airteagal 5(1), pointe (e), de Rialachán (AE) Uimh. 528/2012.
                  
               
                     (4)
                  
                  
                     An 18 Feabhra 2021, chuir údarás inniúil meastóireachta na Gréige an Coimisiún ar an eolas gur chinn sé, de bhun Airteagal 14(1) de Rialachán (AE) Uimh. 528/2012, gur ghá meastóireacht iomlán a dhéanamh ar an iarratas. De bhun Airteagal 8(1) de Rialachán (AE) Uimh. 528/2012, déanfaidh an t-údarás inniúil meastóireachta meastóireacht iomlán ar an iarratas laistigh de 365 lá tar éis a bhailíochtaithe.
                  
               
                     (5)
                  
                  
                     Féadfaidh an t-údarás inniúil meastóireachta, de réir mar is iomchuí, iarraidh ar an iarratasóir sonraí leordhóthanacha a sholáthar chun an mheastóireacht a dhéanamh, i gcomhréir le hAirteagal 8(2) de Rialachán (AE) Uimh. 528/2012. Sa chás sin, cuirfear an tréimhse 365 lá ar fionraí ar feadh tréimhse nach faide ná 180 lá ar an iomlán ach amháin má tá call le fionraí níos faide mar gheall ar chineál na sonraí a iarrtar nó mar gheall ar imthosca eisceachtúla.
                  
               
                     (6)
                  
                  
                     Laistigh de 270 lá tar éis di moladh a fháil ón údarás inniúil meastóireachta, déanfaidh an Ghníomhaireacht Eorpach Ceimiceán (“an Ghníomhaireacht”) tuairim maidir le hathnuachan fhormheas na substainte gníomhaí a ullmhú agus a chur faoi bhráid an Choimisiúin i gcomhréir le hAirteagal 14(3) de Rialachán (AE) Uimh. 528/2012.
                  
               
                     (7)
                  
                  
                     Dá bhrí sin, ar chúiseanna nach bhfuil neart ag an iarratasóir orthu, is dóigh gur in éag a rachaidh an formheas maidir le heicseaflumúrón a úsáid i dtáirgí bithicídeacha de chineál táirge 18 sula nglacfar cinneadh maidir lena athnuachan. Dá bhrí sin is iomchuí dáta éaga an fhormheasa maidir le heicseaflumúrón a úsáid i dtáirgí bithicídeacha de chineál táirge 18 a chur ar atráth go ceann tréimhse leordhóthanach chun gur féidir scrúdú a dhéanamh ar an iarratas.
                  
               
                     (8)
                  
                  
                     I bhfianaise na dteorainneacha ama le haghaidh na meastóireachta ag an údarás inniúil meastóireachta, le haghaidh ullmhú agus chur isteach na tuairime ag an nGníomhaireacht, agus i bhfianaise na tréimhse ama is gá chun a chinneadh ar comhlíonadh ceann amháin ar a laghad de na coinníollacha in Airteagal 5(2), an chéad fhomhír, de Rialachán (AE) Uimh. 528/2012 agus an bhféadfar formheas heicseaflumúróin a athnuachan dá bhrí sin, is iomchuí dáta éaga an fhormheasa a chur ar atráth go dtí an 30 Meán Fómhair 2024.
                  
               
                     (9)
                  
                  
                     Seachas dáta éaga an fhormheasa, leanfaidh heicseaflumúrón de bheith formheasta lena úsáid i dtáirgí bithicídeacha de chineál táirge 18 faoi réir na sonraíochtaí agus na gcoinníollacha a leagtar amach i Rialachán Cur Chun Feidhme (AE) 2015/1982,
                  
               TAR ÉIS AN CINNEADH SEO A GHLACADH
         
            Airteagal 1
            I dtaca le dáta éaga an fhormheasa maidir le heicseaflumúrón a úsáid i dtáirgí bithicídeacha de chineál táirge 18, cuirtear ar atráth é go dtí an 30 Meán Fómhair 2024.
         
         
            Airteagal 2
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
         
         
            Arna dhéanamh sa Bhruiséil, 4 Lúnasa 2021.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 167, 27.6.2012, lch. 1.
         
            (2)  Rialachán Cur Chun Feidhme (AE) 2015/1982 ón gCoimisiún an 4 Samhain 2015 lena bhformheastar heicseaflumúrón mar shubstaint ghníomhach atá ann cheana lena húsáid i dtáirgí bithicídeacha de chineál táirge 18 (IO L 289, 5.11.2015, lch. 13).
         
            (3)  Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n-aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).